સિનિયર સિટિઝન થયા પછીના એક-બે દિવસમાં આયુર્વેદિક દવાઓ મળતી હતી એવી દુકાને જવાનું થયું. માથામાં નાખવા માટે સારા તેલની મારે જરૂર હતી. શ્યામ રંગ મારો પ્રિય રંગ હોવા છતાં મારા માથાના વાળ કાળા મટી ધોળા તો ક્યારના થવા માંડ્યા છે, પણ હવે ધીમે ધીમે વાળે વિદાય પણ લેવા માંડી છે. આ વિદાય મારા માટે વહાલાની વિદાય જેટલી જ વસમી નીવડી છે. વાળ કાળા કરી કાળદેવતાના અક્ષરો ભૂંસવાના મિથ્યા પ્રયત્નો મેં કદી કર્યા નથી, પણ પોતાના પક્ષની બહુમતી ન હોય ત્યારે વડા પ્રધાન પોતાની તરફેણ કરતા ગણ્યાગાંઠ્યા સભ્યોમાંથી કોઈ જતું ન રહે એની સતત કાળજી રાખે છે એમ માથા પર રહેલા થોડા ઘણા વાળ સાવ જતા ન રહે એ માટે મેં કેટલાક વિશેષ પ્રયત્ન કર્યા છે. મારી આવરદા વધે તેવા ખાસ પ્રયત્નો હું કરતો નથી, પણ મારા વાળની આવરદા વધે એ માટે હું સતત પ્રયત્નશીલ રહ્યો છું. આ માટે મેં જુદી જુદી કંપનીઓનાં તેલ વાપરી જોયાં છે. જોકે આ કારણે મારા ખિસ્સામાંથી પૈસા ઓછા થયા છે, એટલા પ્રમાણમાં માથા પર વાળ વધ્યા નથી, ઘટતા પણ સાવ બંધ નથી થયા; છતાં, મેં પ્રયત્નો નથી છોડ્યા.